ตลท.เตือนแมงเม่าระวังความเสี่ยงหุ้นผันผวน
ตลาดหลักทรัพย์ฯ แนะผู้ลงทุนติดตามข้อมูลก่อนการซื้อขายหลักทรัพย์ หลังพบความผันผวนจากการเก็งกำไร
18 ม.ค. 2556

ตลาดหลักทรัพย์ฯ แนะผู้ลงทุนติดตามข้อมูลก่อนการซื้อขายหลักทรัพย์ หลังพบความผันผวนจากการเก็งกำไร
ผู้สื่อข่าวรายงานว่า ตลาดหลักทรัพย์แห่งประเทศไทย ได้มีคำเตือนนักลงทุน หลังจากที่ภาวะการซื้อขายในตลาดหลักทรัพย์ฯ ในช่วงปลายปี 2555 จนถึงปัจจุบัน  มีระดับราคาและมูลค่าการซื้อขายเพิ่มขึ้นสูงมาก โดย SET Index เพิ่มขึ้นจาก 1,025 จุดในปี 2554 เป็น 1,392 จุด ปี 2555 หรือเพิ่มขึ้น 36%  และในช่วง 2 สัปดาห์แรกของปี 2556 ที่ผ่านมา SET Index ยังเพิ่มขึ้นต่อเนื่องอีกจาก 1,392 จุดมาอยู่ที่ 1,421 จุด (17 ม.ค. 2556)  โดยมีมูลค่าการซื้อขายเฉลี่ยต่อวันเพิ่มขึ้นจาก 31,084 ล้านบาทในปี 2555 มาอยู่ที่ 53,033 ล้านบาทในปี 2556 หรือเพิ่มขึ้น 71%  
ทั้งนี้ พบว่า การซื้อขายในหลายหลักทรัพย์มีความผันผวนในลักษณะการเก็งกำไรสูงมาก ซึ่งอาจก่อให้เกิดความเสี่ยงต่อผู้ลงทุนหากราคาหลักทรัพย์มีการปรับตัวลดลงอย่างรวดเร็ว ซึ่งหลักทรัพย์ใดมีความผันผวนมากในลักษณะดังกล่าว ซึ่งอาจมีแนวโน้มทำให้การซื้อขายผิดปกติ ในเบื้องต้นตลาดหลักทรัพย์ฯ ได้มีมาตรการให้สมาชิกดำเนินการให้ลูกค้าทุกรายที่ซื้อขายหลักทรัพย์ดังกล่าวต้องวางเงินสดทั้งจำนวนก่อนการซื้อหลักทรัพย์ (Cash Balance) และไม่ให้ซื้อด้วยวิธีการกู้ยืมเงิน (Margin)  
ในปี 2555 มีหลักทรัพย์ที่ต้องซื้อขายด้วยบัญชี Cash Balance รวม 48 หลักทรัพย์ (80 ครั้ง) เพิ่มขึ้น 67% จากปี 2554 และในเพียงในช่วง 2 สัปดาห์นี้ (2-17 ม.ค.2556) มีหลักทรัพย์ที่เข้าข่ายตามเกณฑ์ Cash Balance รวม 14 หลักทรัพย์ (15 ครั้ง) ซึ่งสะท้อนให้เห็นถึงสภาพการซื้อขายเก็งกำไรที่สูงมาก  
นอกจากนี้ ตลาดหลักทรัพย์ฯ ยังมีมาตรการที่เรียกว่า Trading Alert List เพื่อให้ผู้ลงทุนหรือผู้ถือหุ้นใช้ความระมัดระวังในการซื้อขายและมีข้อมูลประกอบในการตัดสินใจในการลงทุนมากขึ้น โดยขอให้บริษัทจดทะเบียนช่วยชี้แจงพัฒนาการใดๆ ที่สำคัญที่อาจส่งผลกระทบต่อการซื้อขายหลักทรัพย์ของบริษัท  
"ตลาดหลักทรัพย์ฯ จึงขอให้ผู้ลงทุนศึกษาและติดตามข้อมูลพื้นฐานและสารสนเทศที่สำคัญของบริษัทจดทะเบียนอย่างใกล้ชิด ก่อนการซื้อขายหลักทรัพย์ และควรใช้ความระมัดระวังในการซื้อขายหลักทรัพย์ที่เข้าข่ายตามเกณฑ์ Cash Balance และ Trading Alert List เนื่องจากสภาพการซื้อขายในหลักทรัพย์ดังกล่าว อาจไม่สอดคล้องกับปัจจัยพื้นฐานของบริษัท ทั้งนี้เพื่อป้องกันความเสียหายที่อาจเกิดขึ้นกับตัวผู้ลงทุนเอง" เอกสารระบุ